Sidi Ḥand Ubrahem, yefra-tt, yufa-d anwa I as-yettawin acku iɛuss-it acḥal d abrid, akken ad iẓer anwa i d bab n lxiṛ-a. D Sidi Bucaqur I ixeddmen akken, imi yefkay-as akkal iwakken ad yezdeɣ degs, Sidi Ḥand Braham iḥuzat aṭas s wannuz, d adewwal n tidet i t-yemyez. M akken d-ttalsen wat Bucaqur, yessuter seg Ḥand Ubraham akken ad as-yedɛu, ad as-d-yefk Ṛebbi dderya, ur yebɣi ara ad yemmet melba ma iwala taqrart taɛmeṛ s yergazen, wid ara t-iwaṛten. Am umeṣmar deg lluḥ I d-qqaren yemɣaren; ddaɛwat n Ubraham ufant tiwwura n yigenwan ldin-t assen. Yefka-as sebɛa n yiɛeqqayen n yibawen yenna-as« ha-t-n d wa i d amur-ik, awi-ten ɣer taddert-ik ẓẓu-ten».